CELEX: 32016D0537
Language: el
Date: 2016-04-05 00:00:00
Title: Εκτελεστική απόφαση (ΕΕ) 2016/537 της Επιτροπής, της 5ης Απριλίου 2016, σχετικά με τη δημοσίευση με περιορισμό στην Επίσημη Εφημερίδα της Ευρωπαϊκής Ένωσης των στοιχείων αναφοράς του προτύπου EN 50566:2013 σχετικά με τις απαιτήσεις για την επίδειξη συμμόρφωσης των πεδίων ραδιοσυχνοτήτων από χειρόφερτες και τοποθετημένες επί του σώματος ασύρματες συσκευές επικοινωνιών που χρησιμοποιούνται από το ευρύ κοινό (30 MHz - 6 GHz) στο πλαίσιο της οδηγίας 1999/5/ΕΚ του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ)

6.4.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 89/17
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2016/537 ΤΗΣ ΕΠΙΤΡΟΠΉΣ
   της 5ης Απριλίου 2016
   σχετικά με τη δημοσίευση με περιορισμό στην Επίσημη Εφημερίδα της Ευρωπαϊκής Ένωσης των στοιχείων αναφοράς του προτύπου EN 50566:2013 σχετικά με τις απαιτήσεις για την επίδειξη συμμόρφωσης των πεδίων ραδιοσυχνοτήτων από χειρόφερτες και τοποθετημένες επί του σώματος ασύρματες συσκευές επικοινωνιών που χρησιμοποιούνται από το ευρύ κοινό (30 MHz - 6 GHz) στο πλαίσιο της οδηγίας 1999/5/ΕΚ του Ευρωπαϊκού Κοινοβουλίου και του Συμβουλίου
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 1999/5/ΕΚ του Ευρωπαϊκού Κοινοβουλίου και του Συμβουλίου, της 9ης Μαρτίου 1999, σχετικά με το ραδιοεξοπλισμό και τον τηλεπικοινωνιακό τερματικό εξοπλισμό και την αμοιβαία αναγνώριση της πιστότητας των εξοπλισμών αυτών (1), και ιδίως το άρθρο 5 παράγραφος 3,
   Έχοντας υπόψη τη γνώμη της επιτροπής αξιολόγησης της πιστότητας και εποπτείας της τηλεπικοινωνιακής αγοράς (TCAM), η οποία συστάθηκε δυνάμει του άρθρου 13 της οδηγίας 1999/5/ΕΚ,
   Εκτιμώντας τα ακόλουθα:
   
               (1)
            
            
               Όταν ένα εθνικό πρότυπο, που αποτελεί μεταφορά εναρμονισμένου προτύπου του οποίου τα στοιχεία έχουν δημοσιευτεί στην Επίσημη Εφημερίδα της Ευρωπαϊκής Ένωσης, καλύπτει ένα ή περισσότερα στοιχεία των βασικών απαιτήσεων, όπως αυτές περιγράφονται στο άρθρο 3 της οδηγίας 1999/5/ΕΚ, ραδιοεξοπλισμός που έχει κατασκευαστεί σύμφωνα με το εν λόγω πρότυπο θεωρείται ότι τηρεί τις εν λόγω βασικές απαιτήσεις.
            
         
               (2)
            
            
               Τον Ιούλιο του 2014 η Γαλλία υπέβαλε ένσταση κατά του προτύπου EN 50566:2013 σχετικά με τις απαιτήσεις για την επίδειξη συμμόρφωσης σε πεδία ραδιοσυχνοτήτων από χειρόφερτες και τοποθετημένες επί του σώματος ασύρματες συσκευές επικοινωνιών που χρησιμοποιούνται από το ευρύ κοινό (30 MHz - 6 GHz).
            
         
               (3)
            
            
               Η Γαλλία θεωρεί ότι το εν λόγω πρότυπο πρέπει να επανεξεταστεί, ώστε να ληφθούν καλύτερα υπόψη οι συνθήκες χρήσης των κινητών τηλεφώνων και άλλων φορητών συσκευών (όπως των ταμπλετών) και, ως εκ τούτου, να παρασχεθούν οι συνθήκες για την απόσταση στην οποία πρέπει να αξιολογηθεί ο ειδικός ρυθμός απορρόφησης (SAR) του σώματος.
            
         
               (4)
            
            
               Η Επιτροπή, αφού εξέτασε το πρότυπο EN 50566:2013 μαζί με τους εκπροσώπους της επιτροπής αξιολόγησης της πιστότητας και εποπτείας της τηλεπικοινωνιακής αγοράς (TCAM), κατέληξε στο συμπέρασμα ότι το πρότυπο δεν ικανοποιεί τις βασικές απαιτήσεις που αναφέρονται στο άρθρο 3 παράγραφος 1 στοιχείο α) της οδηγίας 1999/5/ΕΚ. Το άρθρο 3 παράγραφος 1 στοιχείο α) της οδηγίας 1999/5/ΕΚ αφορά τους στόχους σχετικά με τις απαιτήσεις ασφαλείας που περιέχονται στην οδηγία 2006/95/ΕΚ του Ευρωπαϊκού Κοινοβουλίου και του Συμβουλίου (2). Στο σημείο 1 στοιχείο δ) του παραρτήματος I της οδηγίας 2006/95/ΕΚ ορίζεται ότι «το ηλεκτρολογικό υλικό θα πρέπει να έχει σχεδιασθεί και κατασκευασθεί κατά τρόπο ώστε η προστασία εναντίον των κινδύνων, οι οποίοι αριθμούνται στα σημεία 2 και 3 του παρόντος παραρτήματος, να διασφαλίζεται υπό την επιφύλαξη της σύμφωνης προς τον προορισμόν του χρήσεως και της ορθής συντηρήσεως». Στο σημείο 2 του ίδιου παραρτήματος ορίζεται ότι «Μέτρα τεχνικής φύσεως θα πρέπει να θεσπισθούν σύμφωνα με το σημείο 1 ώστε να: (α) προστατεύονται οι άνθρωποι και τα κατοικίδια ζώα κατά τρόπο αποτελεσματικό εναντίον των κινδύνων τραυματισμού ή άλλων βλαβών, που θα ήταν δυνατόν να προξενηθούν από άμεσες ή έμμεσες επαφές·» και «(γ) προστατεύονται επαρκώς οι άνθρωποι, τα κατοικίδια ζώα και η ιδιοκτησία εναντίον των κινδύνων μη ηλεκτρικής φύσεως, που προέρχονται από το ηλεκτρολογικό υλικό και προκύπτουν από την εμπειρία.».
            
         
               (5)
            
            
               Λαμβάνοντας υπόψη τις προαναφερθείσες πτυχές του προτύπου EN 50566:2013 όσον αφορά την ασφάλεια οι οποίες πρόκειται να βελτιωθούν και εν αναμονή κατάλληλης αναθεώρησης του εν λόγω προτύπου, η δημοσίευση στην Επίσημη Εφημερίδα της Ευρωπαϊκής Ένωσης των στοιχείων αναφοράς του προτύπου EN 50566:2013 θα πρέπει να συνοδεύεται από κατάλληλη προειδοποίηση,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Τα στοιχεία αναφοράς του προτύπου EN 50566:2013 σχετικά με τις απαιτήσεις για την επίδειξη συμμόρφωσης σε πεδία ραδιοσυχνοτήτων από χειρόφερτες και τοποθετημένες επί του σώματος ασύρματες συσκευές επικοινωνιών που χρησιμοποιούνται από το ευρύ κοινό (30 MHz - 6 GHz) δημοσιεύονται στην Επίσημη Εφημερίδα της Ευρωπαϊκής Ένωσης με περιορισμό όπως ορίζεται στο παράρτημα.
   Άρθρο 2
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 5 Απριλίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 91 της 7.4.1999, σ. 10.
   
      (2)  Οδηγία 2006/95/ΕΚ του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2006, περί προσεγγίσεως των νομοθεσιών των κρατών μελών των αναφερομένων στο ηλεκτρολογικό υλικό που προορίζεται να χρησιμοποιηθεί εντός ορισμένων ορίων τάσεως (ΕΕ L 374 της 27.12.2006, σ. 10).
   
      ΠΑΡΑΡΤΗΜΑ
      
         Δημοσίευση στοιχείων ευρωπαϊκών εναρμονισμένων προτύπων βάσει της οδηγίας 1999/5/ΕΚ
      
      
                  ΕΟΤ (1)
                  
               
               
                  Στοιχεία αναφοράς και τίτλος του προτύπου
                  (και έγγραφο αναφοράς)
               
               
                  Πρώτη δημοσίευση στην ΕΕ
               
               
                  Στοιχεία αναφοράς του αντικατασταθέντος προτύπου
               
               
                  Ημερομηνία λήξης της ισχύος του τεκμηρίου συμμόρφωσης του αντικατασταθέντος προτύπου
                  Σημείωση 1
               
               
                  Άρθρο της οδηγίας 1999/5/ΕΚ
               
            
                  Cenelec
               
               
                  EN 50566:2013
                  Πρότυπο προϊόντος για την επίδειξη συμμόρφωσης σε πεδία ραδιοσυχνοτήτων από χειρόφερτες και τοποθετημένες επί του σώματος ασύρματες συσκευές επικοινωνιών (30 MHz - 6GHz)
               
               
                  12.10.2013
               
               
                   
               
               
                   
               
               
                  Άρθρο 3 παράγραφος 1 στοιχείο α)
               
            
                  Προειδοποίηση: Η εφαρμογή της παρούσας δημοσίευσης πρέπει να τηρεί ορισμένες προϋποθέσεις όσον αφορά την απόσταση διαχωρισμού, οι οποίες αντικατοπτρίζουν την πρακτική καθημερινή χρήση, διασφαλίζουν την ασφαλή χρήση των χειρόφερτων και τοποθετημένων επί του σώματος ασύρματων συσκευών επικοινωνιών που χρησιμοποιούνται από το ευρύ κοινό (30 MHz - 6GHz) για τους σκοπούς των στόχων ασφάλειας που αναφέρονται στο άρθρο 3 παράγραφος 1 στοιχείο α) της οδηγίας 1999/5/ΕΚ σε συνδυασμό με το παράρτημα I της οδηγίας 2006/95/ΕΚ. Για παράδειγμα, για τις μετρήσεις του ρυθμού ειδικής απορρόφησης (SAR) άκρων (όριο 4 W/kg) δεν θα επιτρέπεται η χρήση απόστασης διαχωρισμού (συσκευή σε επαφή)· για τις μετρήσεις του ρυθμού ειδικής απορρόφησης (SAR) κορμού (όριο 2 W/kg) δεν θα επιτρέπεται η χρήση απόστασης διαχωρισμού εκτός κι αν πρόκειται για πολύ λίγα χιλιοστά.
               
            
                  Σημείωση 1:
               
               
                  Γενικά, η ημερομηνία λήξης της ισχύος του τεκμηρίου συμμόρφωσης είναι η ημερομηνία απόσυρσης («dow»), η οποία ορίζεται από τον Ευρωπαϊκό Οργανισμό Τυποποίησης, αλλά εφιστάται η προσοχή των χρηστών των προτύπων αυτών στο γεγονός ότι σε ορισμένες εξαιρετικές περιπτώσεις αυτό μπορεί να μην ισχύει.
               
            
         (1)  ΕΟΤ: Ευρωπαϊκός Οργανισμός Τυποποίησης
      
                   
               
               
                  CEN: Avenue Marnix/Marnixlaan 17, 1000 Bruxelles/Brussels, ΒΕΛΓΙΟ Τηλ. +32 25500811, φαξ +32 25500819, http://www.cen.eu
               
            
                   
               
               
                  CENELEC: Avenue Marnix/Marnixlaan 17, 1000 Bruxelles/Brussels, ΒΕΛΓΙΟ Τηλ. +32 25196871, φαξ +32 25196919, http://www.cenelec.eu
               
            
                   
               
               
                  ETSI: 650, route des Lucioles, 06921 Sophia Antipolis, ΓΑΛΛΙΑ Τηλ. +334 92944200, φαξ +33 4 93654716, http://www.etsi.eu